**OSNOVNA ŠKOLA**

**PRAVILNIK O POSTUPKU UNUTARNJEG PRIJAVLJIVANJA NEPRAVILNOSTI I IMENOVANJU POVJERLJIVE OSOBE**

**Sukladno članku 18. Zakona o zaštiti prijavitelja nepravilnosti ( NN 17/19) i članku 58. Statuta Osnovne škole Vodice, Školski odbor osnovne škole na sjednici održanoj 16.12.2019. donosi**

**PRAVILNIK O POSTUPKU UNUTARNJEG PRIJAVLJIVANJA NEPRAVILNOSTI I IMENOVANJU POVJERLJIVE OSOBE U OSNOVNOJ ŠKOLI**

1. **OPĆE ODREDBE**

**Članak 1.**

Ovim Pravilnikom o postupku unutarnjeg prijavljivanja nepravilnosti i imenovanju povjerljive osobe ( u daljnjem tekstu: Pravilnik) pobliže se uređuje:

1. postupak unutarnjeg prijavljivanja nepravilnosti osnovnoj školi Vodice ( u daljnjem tekstu školi)
2. imenovanje povjerljive osobe i zamjenika osnovne škole za zaprimanje prijava nepravilnosti i vođenje postupka u vezi s prijavom nepravilnosti
3. zaštita prijavitelja nepravilnosti i čuvanje podataka zaprimljenih u prijavi nepravilnosti od neovlaštenog otkrivanja.

 **Članak 2.**

 Nepravilnosti su kršenje zakona i drugih propisa te nesavjesno upravljanje javnim dobrima, javnim sredstvima i sredstvima europske unije koje predstavlja ugrožavanje javnog interesa, a koja su povezana s obavljanjem poslova u osnovnoj školi Vodice.

 Prijavitelj nepravilnosti je fizička osoba koja prijavljuje nepravilnosti koje su povezane s obavljanjem poslova u osnovnoj školi Vodice ( u daljnjem tekstu: Prijavitelj).

 Povjerljiva osoba je zaposlenik osnovne škole imenovan za zaprimanje prijava nepravilnosti i vođenje postupka u vezi s prijavom nepravilnosti.

**Članak 3.**

 Izrazi koji se u ovom Pravilniku koriste, a koji imaju rodno značenje, bez obzira na to jesu li korišteni u muškom ili ženskom rodu, obuhvaćaju na jednak način muški i ženski rod.

1. **POSTUPAK UNUTARNJEG PRIJAVLJIVANJA NEPRAVILNOSTI**

**Članak 4.**

Postupak unutarnjeg prijavljivanja nepravilnosti započinje dostavljanjem prijave povjerljivoj osobi.

 Prijava nepravilnosti sadrži podatke o Prijavitelju, naziv osnovne škole, podatke o osobi i /ili osobama na koje se prijava odnosi, datum prijave i opis nepravilnosti koja se prijavljuje.

 Prijava se podnosi neposredno u pisano obliku, a istu je moguće poslati poštom, dostaviti u elektroničkom obliku ili usmeno izjaviti na zapisnik.

**Članak 5.**

Po zaprimanju povjerljiva osoba će:

* zaprimiti prijavu nepravilnosti
* ispitati prijavu nepravilnosti najkasnije u roku od 60 (šezdeset) dana od dana zaprimanja prijave
* bez odgode poduzeti radnje potrebne za zaštitu prijavitelja, ukoliko istu učini vjerojatnim da jest ili bi mogao biti žrtva štetne radnje zbog prijave nepravilnosti.
1. **IMENOVANJE POVJERLJIVE OSOBE I ZAMJENIKA ZA ZAPRIMANJE PRIJAVA NEPRAVILNOSTI**

 **Članak 6.**

Povjerljivu osobu za unutarnje prijavljivanje nepravilnosti osnovna škola imenuje na prijedlog najmanje 20% radnika. Ukoliko 20% radnika ne donese predmetnu odluku, osnovna škola će povjerljivo osobu imenovati samostalno.

 Imenovana povjerljiva osoba se može opozvati odlukom 20% radnika, a u kojem slučaju će osnovna škola razriješiti imenovanu povjerljivu osobu i imenovati novu u roku od mjesec dana od dana donošenja odluke o opozivu. Do donošenja odluke o imenovanju nove povjerljive osobe poslove povjerljive osobe obavlja njezin zamjenik, osim ako okolnosti upućuju na to da je potrebno privremeno imenovati treću osobu za povjerljivu osobu.

 **Članak 7.**

 Zamjenik povjerljive osobe osnovne škole imenuje se na prijedlog povjerljive osobe.

 Osnovna škola imenuje povjerljivu osobu i zamjenika povjerljive osobe uz njihov prethodni pristanak.

**Članak 8.**

 Povjerljiva osoba dužna je:

* prijavu o nepravilnosti proslijediti tijelima ovlaštenim na postupanje prema sadržaju a, ukoliko ista nije razriješena sa osnovnom školom.
* obavijestiti Prijavitelja, na njegov zahtjev, o tijeku i radnjama poduzetima u postupku i omogućiti mu uvid u spis u roku od 30 (trideset) dana od dana odlučivanja o prijavi
* čuvati identitet Prijavitelja i podatke zaprimljene u prijavi od neovlaštenog otkrivanja, odnosno objave drugim osobama.
1. **ZAŠTITA PRIJAVITELJA NEPRAVILNOSTI I ČUVANJE PODATAKA ZAPRIMLJENIH U PRIJAVI NEPRAVILNOSTI**

**Članak 9.**

 Postupak zaštite Prijavitelja započinje dostavljanjem prijave nepravilnosti i provodi se sukladno propisima koje primjenjuje pučki pravobranitelj te odredbama Zakona o zaštiti prijavitelja nepravilnosti ( NN 17/19).

 Osnovna škola Vodice će poduzeti sve nužne i potrebne mjere kako bi se zaštitio Prijavitelj od štetne radnje te će poduzeti nužne mjere radi zaustavljanja štetnih radnji i otklanjanja njihovih posljedica.

 Identitet Prijavitelja, odnosno podaci na osnovi kojih se može otkriti njegov identitet te drugi podaci koji su navedeni u prijavi nepravilnosti zaštićeni su. Iznimno, a u koliko Prijavitelj pristane na otkrivanje tih podataka ili ukoliko je u tijeku postupka nužno otkriti identitet Prijavitelja, a u skladu s propisima kojima se uređuje zaštita osobnih podataka, sam identitet Prijavitelja se može otkriti.

**Članak 10.**

Osoba kojoj Prijavitelj prijavi nepravilnosti i svaka druga osoba koja sudjeluje u postupku po prijavi nepravilnosti dužna je štiti podatke koje sazna u prijavi**.**

 Povezana osoba ima pravo na zaštitu kao prijavitelj ukoliko učini vjerojatnim da je prema njoj počinjena štetna radnja zbog povezanosti s Prijaviteljem.

 Osnovna škola čuva podatke zaprimljene u prijavi od neovlaštenog otkrivanja, osim ukoliko isto nije suprotno zakonu.

1. **PRIJELAZNE I ZAVRŠNE ODREDBE**

 **Članak 11.**

 **Ovaj Pravilnik stupa na snagu osmog dana od dana objave na oglasnoj ploči osnovne škole Vodice.**

**KLASA: 003-05/19-01-23**

**URBROJ: 2182/1-12/1-11-19-01**

**Predsjednik školskog odbora
\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_
Damir Bulat**

 **Ovaj Pravilnik objavljen je na oglasnoj ploči osnovne škole dana 19.12.2019. te je isti dana 27.12.2019. stupio na snagu.**

 **Ravnatelj**

**\_\_\_\_\_\_\_\_\_\_\_\_\_\_\_\_\_\_\_
Grgo Friganović**